钦定古今图书集成/明伦汇编/交谊典/第042卷 > 《答杨廷秀》前人
## 钦定古今图书集成/明伦汇编/交谊典/第042卷 > 《答杨廷秀》前人

程弟转示所惠书教，如奉谈笑，仰见放怀事外，不以
尘垢秕糠累其胸次之超然者。三复叹羡，不能已已。
数日偶苦脾疾，心腹挠闷，意绪无聊，值此便风，不敢
不附报。自力布此，仅能问何如，他皆未暇及也。时论
纷纷，未有底止。契丈清德雅望，朝野属心，切冀眠食
之间，以时自重。更能不以“乐天知命”之乐，而忘与人
“同忧”之忧，毋过于优游，毋决于《遁》思，则区区者犹有
望于斯世也。